b'\n_START_ARTICLE_\nSMS\n_START_SECTION_\nPovijest SMS-a\n_START_PARAGRAPH_\nPrve ideje o razmjeni poruke izme\xc4\x91u GSM ure\xc4\x91aja datiraju iz 80-tih godina pro\xc5\xa1log stolje\xc4\x87a. Me\xc4\x91utim, one nisu bile masovno kori\xc5\xa1tene sve do 90-tih godina. Prva tehni\xc4\x8dka implementacija je nastala 1983. godine. Osnovni tehni\xc4\x8dki problem je bio u tome \xc5\xa1to je GSM standard prvotno bio predvi\xc4\x91en za telefoniju, a poruke su binarni podaci. GSM predvi\xc4\x91a dvije vrste komunikacijskih kanala; jedan je signalni, a drugi podatkovni. Signalni kanal se koristio za komunikaciju izme\xc4\x91u ure\xc4\x91aja i mobilnog operatera, za razliku od podatkovnog koji je bio predvi\xc4\x91en za razgovore._NEWLINE_Ideja je bila iskoristiti signalni kanal za vrijeme dok mobitel nema potrebu za njime. Zbog prirode tog protokola, poruke su morale biti ograni\xc4\x8dene na 128 bajtova. Zbog toga su poruke trebale su biti vrlo kratke. Taj novi komunikacijski kanal nije odmah za\xc5\xbeivio me\xc4\x91u korisnicima jer tada\xc5\xa1nji GSM ure\xc4\x91aji nisu bili predvi\xc4\x91eni za pisanje i \xc4\x8ditanje poruka._NEWLINE_1990. u nekim GSM mre\xc5\xbeama prvi put se pojavila usluga SMS-a namijenjena vrlo uskim potrebama mre\xc5\xbene signalizacije i kontrole, te u nekim strogo poslovnim domenama. Kada se pojavila nova usluga, nije se smatralo da \xc4\x87e se po\xc4\x8deti masovnije upotrebljavati, najvi\xc5\xa1e zbog kompliciranog na\xc4\x8dina upotrebe i nepripremljenosti ve\xc4\x87ine ure\xc4\x91aja za tu uslugu. Na po\xc4\x8detku je SMS bio besplatan._NEWLINE_SMS je u svojim po\xc4\x8decima bio baziran na 7-bitnom protokolu, koji je mogao slati samo tekstualne poruke. 2000. godine Nokia je standardizirala 8-bitni protokol, koji je trebao koristiti za informacijske servise, no taj protokol se danas najvi\xc5\xa1e koristi, uz standardne poruke, za slanje i razmjenu pozivnih tonova i jednostavnih grafika.'